
Til J, for alltid. Bare kjærlighet.


Prolog

1798 –Kysten av Sussex

Da skyene forsvant og månen kom frem på nattehimmelen, bannet Kit lavt. Han hadde regnet med mørke til de nådde land. I lyset fra den nesten fulle månen ville Sea Wolf være fullt synlig når hun snek seg inn i den avsidesliggende bukten, og det var det siste han ønsket. Men hellet hans ville sikkert fortsette. Det hadde tross alt gjort det hittil.

Han kastet et blikk over skulderen på de to sammenkrøpne skikkelsene på dekk og gjorde tegn til at de skulle gå under dekk. –Allez vite. Han la en finger over munnen for å vise at de måtte være stille, før han vendte det bekymrete blikket mot land igjen. For øyeblikket var det ingen tegn til tollkrysseren, men det var ennå tid. Han visste at han var under overvåking.

–Alt er stille for øyeblikket, John. Kits stemme var knapt en hvisken. Den viste ingen tegn til den spenningen han alltid følte når de nærmet seg land med en last. Han ønsket nesten å bli forfulgt. Det fikk ham i det minste til å føle at han levde.

Men samtidig som han snakket, fikk han et glimt av et seil til styrbord. Det nærmet seg raskt. –Jeg tror de er etter oss, John. Kit kjente hvordan blodet bruste da Sea Wolf dreide. –Vi har vinden med oss, vi kan fremdeles klare det.

John, Kits kaptein og eneste partner på disse nattlige turene, speidet engstelig gjennom kikkerten. –De har fått øye på oss, master Kit. John holdt kursen og viste ingen utvendige tegn til bekymring –Kit ville få dem ut av det hvis det verste skjedde og de ble bordet. Kappen som sjefen hans hadde på seg, skjulte ikke styrken til mannen under, men det var ikke bare Kits høyde som fikk ham til å virke myndig. Det var de gjennomborende, mørkeblå øynene og den bestemte haken som gjorde at John ikke fryktet Kits fiender. Han var ikke en mann å sette seg opp mot. John syntes nesten synd på mannskapet om bord på tollkrysseren. –De vet nok hvor vi skal.

Kit lo lavt. –Selvfølgelig vet de det. Men vi har tid til å losse før de når oss. Jeg skal gå og sørge for at de franske vennene våre er klare.

Revolusjonen i Frankrike var over, og terroren, nedslaktingen av det franske aristokratiet som inkluderte kong Ludvig og dronningen hans, Marie Antoinette, var også over. Men de politiske emigrantene som prøvde å komme seg unna det nye regimet, fortsatte å flykte til England.

Drapene var ikke over ennå. De ville fortsette i årevis under et eller annet banner. Krig var uunngåelig, og den ville sannsynligvis bli ført mot England igjen. Det var noe enhver som forsto litt av den nye franske staten, kunne se. Krig signaliserte en slutt på disse turene. Men i mellomtiden reddet Kit med glede de emigrantene som nådde frem til den franske kysten. Han tok ingen side politisk sett, men mente at man burde leve og la leve.

Han brukte bare et øyeblikk under dekk. Franskmennene lyttet respektfullt. Kit var velkjent blant restene av aristokratiet som en effektiv og tapper redningsmann. Han tok ingen betaling og tok ikke imot takk. Kit snakket til dem på feilfritt fransk og ba dem være klare til å komme seg raskt unna. Spenningen ved jakten, behovet for fart og utfordringen ved å overliste tollerne fikk denne harde, flotte beskytteren til å gløde.

Han var like avvisende overfor trusselen fra tollerne som han var overfor mennenes forsøk på å takke ham. Kit var stolt av at han utførte denne jobben godt. Han hadde lovet dem en trygg reise, og ingen skulle hindre ham i å holde det løftet. I det hemmelige livet sitt tillot Kit seg å ha en æresfølelse som han ikke hadde ellers.

En lett vogn ventet for å ta emigrantene med til London. Da ville de ikke være hans ansvar lenger, og det var lite sannsynlig at han noensinne ville se dem igjen. De ville bli nødt til å klare seg uten ham straks han hadde fått dem trygt i land i England.

Som han hadde sagt, var vinden på deres side, og skyene gjorde også sitt. De var plutselig tilbake foran månen igjen og skjulte seilskuten idet hun nærmet seg havnen. Da tollkrysseren kom nær nok til å anrope dem, var emigrantene raskt sendt av sted til den ventende skyssen. De fikk en siste påminning fra Kit om at hvis de tilfeldigvis skulle møtes igjen, måtte de under ingen omstendigheter røpe at de kjente ham. Det var viktigere for Kit enn han likte å innrømme, å holde smuglerlivet sitt atskilt fra livet i London. Når han var Kit, kunne han være fri. I London var han litt mer hemmet.

Den andre lasten, et halvt dusin fat med fransk konjakk, var trygt gjemt i det falske gulvet i båthuset. Kit tok seg tid til å svare på anropene fra tollkrysseren.

–Vel, løytnant Smith, vi møtes igjen. Han visste at han hadde vunnet på nytt, og han visste også at tolleren ikke ville ransake Sea Wolf nå. Løytnant Smith trengte mer enn en mistanke om smugling før han gikk til aksjon mot jarlen av Rasenby, eieren av nesten all eiendom i området.

–Enda en nattlig fisketur, lord Rasenby?

–Som du ser, løytnant. Kit pekte på kassen som John losset. –Kan jeg tilby deg noe for å holde kulden unna? Eller kanskje litt av fangsten min til middag?

Løytnant Smith bet i seg et svar. Han visste at det ikke var noen vits i å irritere jarlen. –Takk, my lord, men jeg har en jobb å gjøre. Vi vil utvilsomt møtes igjen en annen natt. Løytnanten trøstet seg med vissheten om at informanten hans i det minste hadde vært pålitelig. Neste gang ville kanskje hellet og været være på hans side.

–Utvilsomt. Da han snudde seg for å gi John de siste ordrene, forsvant glimtet i Kits øyne, og en liten rynke dukket opp i det pene ansiktet. Det var alltid slik. Spenningen ved jakten gjorde ham glad for å være i live, men etterpå følte han seg tom for energi. Han var likeglad og lite villig til å returnere til det andre, kjedsommelige livet sitt.

Det hadde vært nære på i natt, kanskje for nær. Det var ikke riktig å fortsette å utsette John for slik fare, og hvis han skulle være ærlig, var spenningen begynt å miste sin tiltrekningskraft. Kit hadde smuglet i årevis, bare for moro skyld –vanligvis konjakk, av og til silke. Menneskelig last var et nylig tillegg, men det ville snart bli krig, og behovet for tjenestene hans gikk mot slutten.

Han nikket til John, ga ham den vanlige betalingen, salte opp den tålmodige hesten sin og satte kursen tilbake over myrlandet mot godset sitt. En tur til, lovet han seg selv, så skulle han søke atspredelse andre steder. En tur til, så ville kan kanskje ta imot søsteren Letitias tilbud om å finne en passende brud til ham og slå seg til ro.

Kit lo høyt og berørte sidene på den svarte hesten med hælene. Han visste ikke hva han syntes var mest morsomt. Tanken på Letitias ansikt hvis hun ble bedt om å skaffe en villig brud. Eller tanken på den stakkars, ukjente bruden når hun ble spurt om å gifte seg med og gå til sengs med den mest beryktede skjørtejegeren blant sosieteten.


Første kapittel

To uker senere –London

Du skal vel ikke gå ut i det antrekket, Amelia? Den høyvelbårne Clarissa Warrington så forferdet på sin yngre søster. –Det er usømmelig. Jeg sverger på at jeg kan se gjennom underskjørtene dine.

Amelia var seks år yngre. Hun var atten og fullt ut oppmerksom på sin skjønnhet, og hun bare lo. –Ikke vær en slik hurpe. Det er siste mote med gjennomsiktig underskjørt. Du ville visst det, Clarrie, hvis du gikk ut av og til.

–Jeg har ikke noe ønske om å gå ut med dem du holder deg med, Amelia. Og hvis du ikke er forsiktig, vil du oppdage at du snart vil få den slags rykte som hører sammen med gjennomsiktige underskjørt. For ikke å snakke om at du sannsynligvis vil bli forkjølet, også.

–Typisk Clarrie, alltid så praktisk –jeg blir aldri forkjølet. Hold opp nå, og fiks håret mitt. Amelia så på søsteren. –Ingen er så flink til det som deg, og det er viktig at jeg tar meg godt ut i kveld.

Clarissa grep børsten med et sukk. Hun klarte aldri å være sint på Amelia særlig lenge. Amelia skulle i enda et selskap med sin venninne Chloe og Chloes mamma, mrs Barrington. Clarissa fikk de samme invitasjonene, men takket nesten alltid nei. Hun hadde ikke noe ønske om å bruke kvelden til å danse med dumme menn som kjedet henne til døde med sin banale konversasjon. Eller bli nødt til å være med på den obligatoriske, kvinnelige småkranglingen og smiskingen.

Amelia var annerledes. Nyeste mote og hvem som skulle gifte seg med hvem, var viktig for henne. Og det var like greit at hun likte det så godt, tenkte Clarissa mens hun stelte søsterens hår. Ekteskap var egentlig det eneste Amelia passet til. Clarissa elsket søsteren sin, men hun var ikke blind for begrensningene hennes. Hvordan kunne hun være det? Amelia var akkurat lik moren deres.

Ekteskap var faktisk nødvendig for Amelia. Ikke fordi hun ville finne seg en fabelaktig ektemann, slik moren håpet. Det var svært lite sannsynlig med en så ørliten medgift. Nei, ekteskap var nødvendig for Amelia fordi hun verken hadde evner eller lyst til å forsørge seg selv. Dessuten hadde Clarissa en mistanke om at Amelia vanket i et kompromitterende miljø. Hvis hun skulle nå alteret ubesudlet, måtte det arrangeres bryllup så snart som mulig.

–Hvem er du så desperat etter å imponere i kveld, da, Amelia?

Amelia kniste. –Jeg tror ikke jeg skal fortelle deg det. Du er så snerpet at du helt sikkert vil løpe til mamma.

–Jeg er ingen sladrehank, og det vet du! Clarissa flettet forsiktig et bånd gjennom Amelias gylne lokker. Hun ville ikke løpe til moren, tenkte hun trist. For moren ville helt sikkert si at Clarrie var et petimeter, og at Amelia kunne passe seg selv. Faktisk ville enkefru lady Maria Warrington sannsynligvis ikke ha krefter til å si så pass engang.

Lady Maria var blitt skuffet tidlig i livet, og konstant skuffelse hadde krevd sitt. Hun hadde giftet seg med en yngre sønn uten arverett, og ble deretter pengeløs enke ikke lenge etter at Amelia var født. Derfor drev hun formålsløst gjennom livet. Bare kortspill og tanken på det strålende ekteskapet hennes vakre, yngste datter en dag ville inngå, fikk henne til å livne til. Hun visnet hen ved det minste tegn til anstrengelse, og av og til besvimte hun. Lady Maria hadde stolt på sin praktiske, pragmatiske eldste datter så lenge som de begge kunne huske.

Man kunne fremdeles se spor av lady Marias skjønnhet, men tiden hadde ikke vært barmhjertig mot henne. Amelia lignet henne, mens Clarissas kastanjebrune hår og livlige, grønne øyne kom fra farens side av familien. Clarissa kunne så vidt huske faren, og det lille hun visste, kom fra tante Constance, yndlingssøsteren hans. Spørsmål til mamma frembrakte bare tårer.

Tante Constance, den eneste i pappas familie som aldri hadde slått hånden av dem, hadde alltid vært interessert i Clarissa. Det var tante Constance som hadde betalt for Clarissas skolegang og hadde oppmuntret henne til å lese –historie, politikk og enda til romaner. Tante Constance likte ikke mamma og hadde liten suksess med Amelia, som nektet å lære seg noe annet enn å spille piano, men hun forgudet Clarissa og var glad i å fortelle henne historier fra pappas barndom.

Hun ordnet søsterens frisyre slik at en gyllen lokk falt kunstferdig utover skulderen. Amelias tynne musselinkjole var lys rosa, satengskoene var farget for å passe til, og det samme var båndet i håret. Kanskje Amelias figur var litt for yppig til å ta seg best mulig ut i denne moten med høyt liv, men Clarissa skjønte at ingen gentleman ville si noe negativt om en slik frodig fremvisning av kurver.

–Sånn! Du ser nydelig ut, Amelia.

–Ja, ikke sant?

Amelia så seg i speilet, og Clarissa sukket. Søsteren viste egentlig altfor mye frem av de frodige formene sine, selv om den dype utringningen var siste mote. –Du tror ikke at et sjal kanskje…

Det hånlige uttrykket var svar nok. –Greit. Jeg håper du ikke får gåsehud! sa Clarissa. Det nyttet ikke å få Amelia til å gjøre noe som helst hvis hun var det minste belærende. –Fortell meg i det minste hvem kavaleren din er. Det må jo være en kavaler, siden du har pyntet deg slik.

–Jeg vet ikke om jeg vil, Clarrie. Du kommer helt sikkert til å mislike det.

Det kokette uttrykket hennes fortalte Clarissa at Amelia brant etter å fortelle det. Derfor bestemte hun seg for ikke å mase mer om det. –Jeg respekterer selvfølgelig at du vil holde det for seg selv. Hun snudde seg for å gå.

–Nei, nei, jeg skal fortelle det. Vel, litt av det. Jeg tror, jeg er sikker på –vel, nesten sikker på –at Kit Rasenby er interessert. Hva synes du om det, da?

–Kit Rasenby? Du mener vel ikke jarlen av Rasenby, Amelia? Du må da ta feil?

–Vel, det gjør jeg faktisk ikke, sa Amelia. –Han er interessert. Han danset tre ganger med meg på Carruthers ball forrige uke. Det var to ganger mer enn med noen annen dame. Og han satt ved siden av meg da vi drakk te. Og så møtte jeg ham i teateret da vi gikk for å se det kjedelige, gamle stykket som du så absolutt ville se. Det med den gamle kvinnen i, vet du.

–Mrs Siddons, mener du? Clarissa hadde vært ivrig etter å gå i teateret den kvelden. Lady Macbeth var den rollen som mrs Siddons var mest berømt for. Men lady Maria hadde et av anfallene sine, og Clarrie måtte holde seg hjemme og stryke over tinningene hennes med en klut dyppet i lavendelvann. Clarissa var vant til å ofre seg, selv om hun for lengst hadde sluttet å tro at disse «anfallene» til mamma var noe annet enn en uvane. Men det hadde vært trist å gå glipp av den fabelaktige mrs Siddons.

Amelia brydde seg ikke om mrs Siddons. –Ja. Vel, Rasenby kom bort til losjen vår bare for å treffe meg. Og han snakket ikke med noen andre. Chloe sa at han ikke hadde øyne for noen andre hele kvelden.

–Stirret han på deg, mener du? Gentlemen stirret ikke på respektable damer.

–Og så i dag, fortsatte Amelia ubekymret, –da han stoppet for å snakke med oss i parken, spurte han spesielt om jeg skulle på Jessops ball i kveld. Så selvfølgelig har han visse hensikter.

–Amelia, du vet hva de hensiktene sannsynligvis er. Du kjenner til jarlen av Rasenbys rykte?

Svaret var et kast på de gylne krøllene og en sur munn.

–Jeg mener det alvorlig, Amelia. Clarissa hadde kanskje avvist de fleste invitasjonene hun hadde fått, men ingen kunne unngå å kjenne til ryktet til jarlen av Rasenby. Han var en forherdet hasardspiller og en uhelbredelig skjørtejeger. Han var kolossalt rik og meget flott. Elskerinnene hans var kjent for å være vakre og kostbare, og på tross av endeløse knep og feller, var han fortsatt fri og ubundet. En perfekt gotisk kjeltring, når hun tenkte seg om.

–Herregud, Clarrie, tror du jeg er dum? Selvfølgelig kjenner jeg til ryktet hans. Bedre enn deg, tror jeg, siden du er så tekkelig at ingen ville våge å fortelle deg sannheten. Men jeg vet at han liker meg. Godt! Jeg bare vet det!

Hun kunne ikke gjøre noe med Amelia, og Clarissa gikk til sengs dypt bekymret. Søsteren var både ung og naiv og kunne lett bli offer for en som Rasenby. Amelias omgangskrets sørget sannsynligvis for at ethvert tilbud ville være totalt vanærende.

Og hvis Amelia fikk tilbud om et carte blanche av en som var så rik som Rasenby, ville hun gripe det. Clarissa vred på seg i sengen. Det var så vanskelig å være fornemt fattig at hun kunne forstå fristelsen. For en pike som Amelia ville valget mellom en kort karriere svøpt i pelser og silke og overstrødd med diamanter, eller et trygt ekteskap med bare en liten inntekt, være lett. Men livet som Kit Rasenbys elskerinne ville bli svært kort. Det var lite sannsynlig at Amelias sjarm ville være nok for en som Rasenby særlig lenge. Og hvem ville ha Amelia da? Det var bare én vei etter det, og den gikk nedover. Amelia måtte gifte seg straks, helst med en som kunne holde styr på henne. Men en slik person ville sannsynligvis være altfor satt og fattig for Amelia. Og selv om hun skulle møte dette dydsmønsteret, ville hun så mye som se på ham når hun var blendet av Rasenbys rikdom?

Hvis Amelia ble forført og ødelagt, ville alt bli ødelagt også for Clarissa. Det ville bli vanskelig til og med å finne en stilling som guvernante. I en alder av tjuefire hadde Clarissa bestemt seg for at den eneste måten hun kunne få litt frihet på, var hvis hun forsørget seg selv. Tante Constances tilbud om et hjem var fristende, men Clarissa visste at det ville bety at hun påtok seg en ny forpliktelse, selv om mamma skulle bo hos Amelia.

Clarissa hadde alltid vært den fornuftige. Utseendemessig følte hun seg alminnelig sammenlignet med søsteren. De grønne øynene og de kastanjebrune krøllene var ingenting mot Amelias perfekte skjønnhet. Hun hadde påtatt seg rollen som omsorgsperson. Når Amelia ødela kjolen sin, reparerte Clarrie den. Når Amelia kranglet med vennene sine, spilte Clarrie fredsmekler. Og etter hvert som Amelia ble eldre og ville gå i selskaper og debutere, spinket og sparte Clarrie for å skaffe henne kjoler og hatter og alle de andre tingene hun trengte.

Lady Maria hadde i årevis håpet at Amelia ville inngå et ekteskap som ville redde dem fra fattigdom. Men Clarissa ønsket ikke å bli en byrde for Amelia og hadde heller ikke noe ønske om å finne seg en passende ektemann selv, så derfor hadde hun begynt å se seg rundt etter en brukbar stilling. Det var ikke noe offer å oppgi tanken på ekteskap, for hun hadde aldri møtt en mann som hadde fått hjertet hennes til å banke raskere. Hun hadde faktisk aldri møtt en mann som hun syntes var interessant nok til at hun fikk lyst til å bli bedre kjent med ham.

Clarissas pragmatiske fasade skjulte en sterk romantisk lengsel. Hun ønsket seg lidenskap og kjærlighet –selv om hun prøvde å overbevise seg selv om at den slags ikke fantes! Hun drømte om en som ville elske henne og sette pris på henne for den hun var, ikke på grunn av utseendet hennes eller avstamningen –som var god, selv om pappas familie nektet å vedkjenne seg dem. En som ville forplikte seg overfor henne for alltid. Men å leve lykkelig resten av sine dager var ikke på moten. Man tok lett på ekteskapsløftene nå for tiden. Det viktigste var å skaffe en arving –like gjerne ved hjelp av en elsker som en ektemann. Clarissa syntes slike holdninger var avskyelige, selv om det betydde at hun ble hånet fordi hun var så snerpet.

Det var vanskelig å forene disse to sidene, den praktiske og den romantiske. Selv når hun var oppslukt av en av de gotiske romanene hun elsket å lese, kunne Clarissa tenke at hennes egen sunne fornuft ville vært mye mer nyttig for helten enn tårene og besvimelsesanfallene til heltinnene. Men rådsnarhet var ikke en kvalitet som ble verdsatt hos en kvinne. Siden det virket usannsynlig at hun noensinne ville få sjansen til å være heltinne, hadde Clarissa avfunnet seg med å bli guvernante, en rolle som sikkert ville kreve all hennes rådsnarhet. Med den tanken i hodet sovnet hun omsider.

*

Ved frokosten neste morgen gjorde Amelia ikke annet enn å gjespe og knise kokett. –Å, mamma, vi hadde det så moro, og den nye kjolen min ble virkelig beundret. Dette ble sagt med et listig blikk på Clarissa.

Clarissa var ikke i humør til å høre på Amelias tøys. Hun hadde våknet i morges fast bestemt på å få søsteren ut av klørne til jarlen av Rasenby. Med makt, om nødvendig. –Jeg kan godt forestille meg at du ble beundret i den kjolen, Amelia, for den overlot lite til fantasien. Men spydigheten ble sagt så lavt at lady Maria ikke hørte den. Hun var opptatt av morgenens post.

Amelia ble selvfølgelig sur og overhørte henne.

–Og dukket kavaleren din opp, da?

–Tviler du på det? Jeg sa jo at han ikke klarer å holde seg borte. Han holdt seg ved min side hele kvelden, og alle la merke til det.

–Det er ikke nødvendigvis bra, Amelia. Alle kommer til å snakke om det. Og når han gjør det så åpenlyst, virker det enda mindre sannsynlig at hensiktene hans er ærbare. Hva kan mrs Barrington ha tenkt på som tillot det? Hun kan ikke være noen passende anstand. Jeg må snakke med mamma.

–Hvis du gjør det, skal du få svi, Clarissa. Jeg bryr meg ikke om hva du mener om mrs Barrington. Hun er alt jeg har siden du og din dyrebare, overlegne tante Constance nekter å følge meg. Og vår kjære mamma beveger seg ikke ut av salongen sin hvis det ikke finnes et kortbord som kan friste henne.

Da Amelia så søsterens sårete uttrykk, lot hun seg formilde. Det var ingen vits i å hisse opp Clarissa. –Du vet at jeg ikke vil gjøre noe dumt. Mrs Barrington er absolutt respektabel. Og dessuten kommer jeg ikke til å treffe Rasenby de neste par dagene. Du har rett. Det nytter ikke å vise ham altfor mye oppmerksomhet. Jeg må sørge for at han ikke mister interessen. Dessuten behøvde ikke Clarrie få vite at en viss Edward var en mye mer tiltrekkende ledsager enn Kit Rasenby. Kit Rasenby var rik og mektig, men han fikk ikke hjertet hennes til å hamre vilt slik Edward gjorde. Hun likte Edwards pene utseende bedre enn Rasenbys iøynefallende fremtoning som kunne være ganske skremmende. Rasenbys rikdom var ikke lenger like tiltrekkende –men hun var bestemt på å gi den en sjanse. Hun var allerede sikker på at Edward alltid ville være der.

–Amelia, du må skjønne at jarlen av Rasenby aldri vil fri til deg. Ryktet hans og meningene hans om ekteskapet er imot deg. Og selv om han har tenkt å gifte seg, vil det ikke være med den fattige datteren til en forvist yngre sønn. Det blir med en som har innflytelse og penger.

–Herregud, Clarrie, du skjønner ingenting. Amelias stemme ble hard. –Du har rett –kanskje Rasenbys hensikter ikke er ekteskap. Amelia visste faktisk at de ikke var det, for han hadde allerede kommet med et tilbud om carte blanche. Hun hadde avvist ham, for hun ville ikke ta et slikt ugjenkallelig skritt ennå. –Men jeg vet at han er vill etter meg. Og med litt flaks vil det ende med ekteskap, enten han vil eller ikke.

–Hva mener du? Hva har du gjort?

–Ingenting ennå, kjære søster. Jeg behøver ikke det. Jeg trenger bare å knipse med fingrene, så kommer han løpende. Og hvis jeg knipser og han kommer i en… kompromitterende situasjon, er det uflaks for ham. Og bra for meg.

–Amelia! Jarlen av Rasenby kommer helt sikkert ikke til å falle for noe slikt. Det må ha blitt satt utallige feller for ham i årenes løp, og han har aldri vært i nærheten av å gifte seg. Jeg ber deg, hold deg unna ham.

–Det vil jeg ikke. Eller, jeg vil det i et par dager. Bare for å holde ham i spenning. Amelia kikket på Clarrie. Søsteren var så snerpete.

–Elsker du ham? Er det det? Clarissa strevde med å forstå denne nye, harde Amelia. Hun hadde alltid vært sta, men aldri så tydelig beregnende før. Hvis Clarissa hadde ant at søsteren desperat prøvde å undertrykke følelsene sine for Edward Brompton, ville hun ha vært mindre bekymret.

–Livet er ikke som i en av romanene dine, vet du. Kjærlighet er en gammeldags følelse når det gjelder ekteskap. Jeg tåler ham godt nok til å gå til sengs med ham, hvis det er det du mener. Og pengene gjør ham selvfølgelig mer tiltrekkende enn han ellers ville ha vært. Han er tross alt ganske gammel.

–Gammel? Han kan da ikke være mer enn trettifem. Og hvis du elsker ham, vil ikke alderen hans bety noe. Fortell meg nå, elsker du ham?

–Det gjør jeg ikke. Amelia likte å sjokkere søsteren. –Jeg vil spare kjærligheten til kjæresten min etter at vi er gift. Det er det alle gjør. Rasenby vil helt sikkert fortsette med skjørtejakten sin, så hvorfor skulle ikke jeg gjøre det samme? Men jeg vil fryde meg stort over å utkonkurrere den hovne Charlotte de Pres som er elskerinnen hans nå. Og jeg antar jeg må skaffe en arving først. Amelia klappet Clarrie forsonende på hånden da hun skjønte at hun hadde gått litt for langt. –Jeg er ikke en liten pike lenger. Jeg kan ta vare på meg selv. Og jeg lover deg at jeg vet hva jeg gjør. Det var ingen vits i å la Clarrie få vite at hun fremdeles overveide carte blanche hvis den andre planen hennes mislyktes. Hun skulle få fingrene i en stor del av Rasenbys rikdom, enten på den ene måten eller den andre. Men akkurat nå ville hun bare tenke på hvor spennende det ville bli å møte Edward igjen. –La oss finne ut hva mamma er så oppslukt av at hun ikke har fulgt med på samtalen vår i det hele tatt.

Lady Maria var opptatt av posten sin, særlig et av brevene. Det var mange andre, men de var regninger. Regninger hun ikke hadde penger til å betale. De som angikk huset og Amelias kjoler, ville hun overlate til Clarissa. Men de var ubetydelige sammenlignet med den voksende spillegjelden hennes –og den måtte ikke Clarissa få vite om. Hun så på nytt på brevet fra eieren av spillebulen hun ofte hadde besøkt i det siste. Summen hun skyldte, skremte henne. Brevet var svakt truende.

–Hva er det som er så interessant med det brevet, mamma? Clarrie og jeg har lagt planer, og du har ikke engang sett opp.

Lady Maria skvatt til. –Hva? Å, ingenting. Ingenting som dere piker trenger å bekymre dere for. De litt utstående, blå øynene hennes blunket mot døtrene. Hun slikket seg nervøst om munnen og fikk frem et smil. –Hva er det dere planlegger, mine kjære?

–Dumme mamma, bare hva jeg skal ha på meg i teateret i kveld. For jeg skal ut med Chloe, vet du, og moren hennes, for å se den nye farsen. Chloes bror og den hyggelige mr Brompton skal ledsage oss.

–Skal de hente deg her, vennen min? Lady Maria hadde nettopp husket et hint fra mrs Barrington om at det fantes måter å betale en dames gjeld på som hun kunne hjelpe til med –diskret. –Da vil jeg gjerne snakke med henne selv. Bare for å takke henne for at hun tar seg av deg, Amelia. Hun har vært så flink til å ta deg med i selskaper når helsen min ikke er bra.

Lady Maria samlet sammen posten sin. –Hvis dere vil unnskylde meg nå, er jeg redd jeg har hodepine igjen. Du må hilse til tante Constance, Clarrie. Og dermed trakk hun seg tilbake til soverommet, der persiennene alltid var nedtrukket.

–Skal du treffe tante Constance? Det er bra du gjør det, for jeg orker ikke moralprekenene hennes. Jeg skal spasere i parken med Chloe. Amelia så på søsteren og lo. –Ikke se så alvorlig ut, Clarrie. Jeg vet hva jeg gjør, og det bør være nok for deg. Du bør komme deg mer ut selv, vet du. Utseendet ditt er mer enn akseptabelt, bare du ikke står for nær meg. Jeg kan finne en passende ektemann til deg.

–Takk, Amelia, svarte Clarissa tørt. –Men jeg er fornøyd slik jeg har det.

*

Besøket hos tanten bekreftet bare Clarissas verste anelser. Lady Constance Denby levde halvt tilbaketrukket fra selskapslivet, men dette hindret henne ikke i å følge med på rykter, og i dag angikk et av dem Amelia.

–Vel, vennen min, jeg er lei for å måtte fortelle deg at din søster får en del øyenbryn til å heve seg.

De satt i lady Constances frokostsalong og drakk kaffe. Clarissa elsket dette rommet med de vakre rosentrebordene og skapene fulle av tantens utsøkte porselen. Den høye tikkingen fra klokken på peishyllen og duften av ved fra epletrær som brant i peisen, var svært beroligende.

Tanten var blitt enke meget ung –Clarissa kunne ikke engang huske onkelen –og hadde aldri giftet seg igjen, på tross av flere frierier. Hennes elskede mann hadde vært en stigende stjerne i Overhuset, og Constance hadde hedret minnet hans ved å forbli enke. Lady Constance var en vakker kvinne. Hun lignet litt på Clarissa, selv om det kastanjebrune håret hadde falmet litt og var skjult under hodeplagget.

Takt og alminnelig diskresjon hadde hindret lady Constance i å være altfor kritisk overfor Clarissas mor og søster i årenes løp. Hun var klar over hvor dårlig hennes egen familie hadde behandlet dem da James, hennes kjære bror, døde. Hun syntes Maria var kjedelig og Amelia egenrådig, men hun var svært glad i Clarissa og hatet at hun ikke kunne gjøre mer for henne enn å ta godt imot henne når hun kom på besøk.

Og i dag ville samtalen bli oppskakende –men det fikk ikke hjelpe. –Jeg vet ikke helt om du er klar over at Letitia Marlborough, Kit Rasenbys søster, er en av venninnene mine. En nokså vilter pike før hun giftet seg og fikk barn, men jeg har alltid kjent henne og er fortsatt venner med henne. Lady Constance ventet, men Clarissa sa ingenting.

–Vel, Letitia har hørt at din søster er Kit Rasenbys ferskeste utvalgte. Hun tror faktisk at han har tenkt å ha henne som elskerinne.

Lady Constance nippet til kaffen og betraktet Clarissas reaksjon. Ingen overraskelse der, bare bekymring. Så da var det noe sannhet i det. Vel, hun måtte advare Clarissa i klare ordelag. Amelia var på vei mot stupet, og lady Constance kunne bare gjøre sitt beste for å sørge for at Clarissa ikke ble dratt med på grunn av slektskapet. Amelia ville gå nedenom, det var hun sikker på. Men Clarissa fortjente bedre.

–Jeg skjønner at dette ikke kommer som noen overraskelse på deg, Clarissa? Har Amelia nevnt lord Rasenby for deg?

–Det har hun, tante. Som en… en beundrer.

Lady Constance lo. –Er det det hun kaller ham? Det virker som om din søster er fast bestemt på å ta veien som fører mot ødeleggelse. Og hvis du ikke tar imot tilbudet mitt om å komme og bo her, vil hun dra deg med seg.

–Vær så snill, tante, ikke la oss diskutere dette igjen nå. Tilbudet ditt er svært sjenerøst. Men inntil Amelia er vel forsørget, og mamma sammen med henne, kan jeg ikke svikte dem. Grønne øyne tigget om medfølelse. –Du forstår det, tante Constance, ikke sant?

Clarissa var så lik sin far når hun så opp, at lady Constance mistet pusten et øyeblikk. De store øynene i det hjerteformete ansiktet var feminine, men fargene var så lik James’. Hvis han bare hadde hatt bedre helse –og sterkere karakter –ville de kanskje ikke ha vært i denne knipen. Men tenk å rømme med Maria, et rent null, når han burde ha funnet en god kone! Vel, det var gjort nå, og James var død for lenge siden. Det eneste hun kunne gjøre, var å beskytte barnet hans mot litt av det onde i verden.

Men for å gjøre det, måtte hun redde henne fra søsteren og moren. Lady Constance klappet Clarissas hånd beroligende. Hun var tjuefire, men hadde sett så lite av verden. –Selvfølgelig forstår jeg det, vennen min. Men du skal vite at du alltid vil ha et hjem her, uansett hva som skjer.

–Takk, tante Constance. Det betyr svært mye for meg.

–Men vi må dessverre vende tilbake til Amelia. Jeg må fortelle deg at jeg er svært bekymret, sa lady Constance rett ut. Nå måtte det klar tale til, selv om hun ikke likte den slags. –Du vet at jarlen av Rasenbys rykte er meget dårlig.

–Jeg kjenner til lord Rasenbys rykte, men han kan da ikke være så ille som de sier.

–Jeg vet ikke hva du har hørt, barn, men tro meg, uansett hva det er, er Kits oppførsel verre. Han har tilhørt sosieteten i nesten femten år og har styrt en enorm formue enda lenger, siden faren dessverre døde da han fremdeles gikk på skolen. Faren hans, en fryktelig mann, brakk nakken da han ble kastet av hesten under en revejakt. Han var en dyktig rytter, men de sier han var full på det tidspunktet. Du skal vite at det knapt fantes en dag han ikke var det. Han var neppe noen god rollemodell for sin eneste sønn. Men for å være rettferdig, virker det som om Kit er mye mer edruelig og absolutt mer kresen enn sin far. Man kommer likevel ikke bort fra at smaken hans er svært dårlig, Clarissa!

Lady Constance snurpet munnen sammen og skjenket seg enda en kopp kaffe. –Jeg skal ikke skitne til ørene dine med detaljer, det er ikke nødvendig. Men jeg skal si så pass at det ikke bare er det vanlige med operadansere og elskerinner. Han er vill av seg. Altfor rask til å krangle og altfor treg til å gjøre det godt igjen. Hvis du spør meg, har han for lite å gjøre. Jeg har ofte tenkt at han kunne bli en utmerket politiker.

Lady Constance nippet til kaffen og stirret inn i peisen. Det eneste hun sørget over, var at hun ikke hadde noen sønn. Hun ville ikke et øyeblikk ha ønsket seg en Kit Rasenby selv, men et barn som lignet hennes kjære ektemann ville ha vært en dyrebar gave. Det hadde dessverre ikke skjedd. Og her var Clarissa, en som trengte hjelp og beskyttelse. Lady Constance konsentrerte seg om saken igjen. –Unnskyld, Clarissa, vi snakket om Kit Rasenby. På tross av alt jeg har sagt, blir han fremdeles betraktet som et godt bytte av enkelte. Han har imidlertid unngått ekteskapet hittil, og kommer sannsynligvis til å fortsette slik. Letitia forteller meg at han synes det er greit at Jeremy, sønnen hennes, skal arve ham, og bryr seg ikke om at han ikke har barn selv. Det er kanskje like greit.

Lady Constance tidde og så på niesen igjen. Clarissa virket mer tankefull enn sjokkert.

–Jeg er klar over mye av det du har fortalt meg, tante, selv om jeg synes det er vanskelig å tro at noen kan være så ille. Jeg vet at du synes jeg er naiv, men jeg vil helst tro at det er noe godt i alle. Det er imidlertid ikke poenget siden jeg aldri har møtt lord Rasenby.

Clarissa tenkte grundig over de neste ordene sine. –Jeg er redd det er noe sant i ryktene. Amelia har vært mye sammen med lord Rasenby, og jeg frykter at hensiktene hans ikke er hederlige, uansett hva Amelia måtte tro. Hun er ikke forelsket i ham, men jeg tror hun er dypt smigret og lurer seg selv til å tro at han vil fri til henne. Jeg tror hun blir nødt til å innse at det ikke er slik.

–Min kjære Clarissa, du undervurderer din søster. Jeg tviler ikke på at hun er fullt klar over at Kit Rasenby bare vil tilby henne carte blanche. Noe hun vil si ja til hvis hun ikke får et bedre tilbud. Din søster er grisk, enten du ønsker å tro det eller ikke. Sånn, det var klar tale, men du må forstå det.

–Jeg vet at du ikke synes noe særlig om Amelia, tante. Clarissa blunket og prøvde å få den lille stemmen i hodet som sa at lady Constance bare satte ord på Clarissas egen frykt, til å tie. –Kanskje det du sier, er sant. Men jeg er sikker på at jeg kan hindre henne i å ødelegge seg selv med lord Rasenby. Hun er et barn. Hun er ganske enkelt fristet av sjarmen og rikdommen hans.

–Du tenker ikke på å gjøre noe dumt, vel, Clarissa?

–Nei, selvfølgelig vil jeg ikke gjøre noe dumt. Den lille latteren sammen med benektelsen mislyktes, og Clarissa bet seg i leppen. Hun klarte ikke å lyve. Hun hadde begynt å legge en plan som tante Constance helt sikkert ville kalle dum, men hun måtte få tenkt gjennom den.

–Nok om min uforsiktige søster. Jeg må fortelle deg at jeg slett ikke er imponert over Udolpho. Clarissa kastet seg ut i en analyse av mrs Radcliffes roman, i et forsøk på å få tanten over på et annet tema. Lady Constance var en ivrig beundrer av mrs Radcliffe og lot seg lokke inn i et energisk forsvar. De skiltes som gode venner.

*

Men tantens ord gjorde bare Clarissa mer bestemt. Hun måtte få Amelia bort fra lord Rasenby, og det ville kreve en desperat handling, for Amelia måtte ikke få vite at hun ble motarbeidet. Clarissa tvilte ikke på at Amelia ville godta et tilbud om carte blanche fra lord Rasenby. Og innerst inne visste hun at en eventuell plan Amelia måtte ha lagt for å narre ham inn i ekteskapet, ville mislykkes. Tante Constance ville ikke ha vært så direkte overfor Clarissa hvis hun hadde vært mindre sikker. Så hun måtte forhindre både Amelias plan og Rasenbys tilbud.

Tanken på at hun skulle gjøre noe, var faktisk litt spennende. Hun sa til seg selv at det var fordi hun skulle redde søsteren, og ikke fordi hun skulle møte en så beryktet mann. Hun begynte å planlegge. Det første hun måtte gjøre, var å møte lord Rasenby for å finne ut hvor stor fare Amelia egentlig befant seg i. Og Clarrie visste nøyaktig hvordan hun skulle få til det møtet.

Med hamrende hjerte bladde hun gjennom haugen med invitasjoner på bordet i frokostsalongen. Ja, der var det, i bunnen av haugen. Lady Teasborough var en venninne av tante Constance og hadde utvilsomt sendt invitasjonen fordi tanten hadde bedt om det. Et maskeball. Clarrie skulle gå –inkognito, og alene.

